IL TEMP

(Foto: Lupo / pixelio)

Il di

La damaun

Latg e paun.

A mezdi

Bulzani.

E la saira tschaina

Buglia dad avaina.

Ils dis da l’emna

Il glindesdi

Trametta il mardi

Tar la mesemna

Per far dumandar la gievgia

Sch’il venderdi

Haja ditg a la sonda

Che dumengia saja festa gronda.

Ils dis da l’emna

Glindesdi a scola giain,

Mardi liber nus avain.

Mesemna, gievgia, venderdi,

Istorgia, quints fin a mezdi.

Sonda giain a snarregiar,

Dumengia lur a spassegiar.

Dis dals mais

Trenta dis han il november,

Zercladur, avrigl, settember.

Da ventgotg datti mo in,

Tut ils auters han trentin.

PRIMAVAIRA E STAD

(Foto: Julien Christ / pixelio)

L’emprima flur

L’emprima flur hai jau chattà,

Sper chasa sin il prà.

Ell’è anc flaivla e mita,

Igl è la flur margaritta.

Cun questa flur charina,

Vom jau uss en cuschina.

A mia mamma vi la dar,

Sco segn che jau la tegnia char.

Tgiralla

Tgiralla, alv, alvetta,

Sgola sur il prà,

Sgola qua, sgola là,

E sa platga si’l chanvà.

SULEGL E PLIEVGIA

(Foto: Rainer Sturm / pixelio)

Il sulegl

Il sulegl al firmament,

Quel splendura tut cuntent.

Jau ma svegl, oh tge daletg!

Dun in sigl or da mes letg.

Jau m’allegrel da pudair,

Oz ses radis chauds giudair.

I plova

Plova, plova, plievgia,

Plova enfin gievgia.

Plov’er anc la sonda,

Fin che Dieu cumonda.

Plova, plova, plievgia

Plova, plova, plievgia,

I plova enfin gievgia.

E venderdi sa tiri si,

E sond’avain nus in bel di.

I plova e plova

I plova e plova

e clocca sin tetg,

sin via i curra

in dretg aualet.

Sin giassa sa chattan

massadas carstgauns,

els tuts sa divertan

enturn ils paltauns.

Er tar ils stanschains

sa fermar ston in pau,

bainbaud èn els plains

dals pes fin il chau.

Els rin e baterlan,

studegian tge far,

pertge ch’els vulessan

uss ir a gentar.

ANIMALETS

(Foto: Thomas Jüling / pixelio)

Pitschna mieur

Pitschna mieur là en il stgir,

Ordador na pos betg ir.

Guarda là quel grond, nausch giat,

Pauc davant la fora stat.

Less far curtas oz cun tai,

En chasetta stà perquai.

Verset dals stgilats

Ora Val si’l crap da tuf,

Stat cuntent il stgilat Puf.

Smaina sia bella cua,

Vi e nà sco ina scua.

Mamma chara là dasperas

Sin la chaglia fa caneras:

«Las nitscholas stos rimnar,

Sche ti vuls ’vair da mangiar.»

Hop, in sigl dat uss il Puf

E davent dal crap da tuf,

Raiv’el vi gist sin la chaglia,

E lavura uss da vaglia.

Nina – l’utschè-mezmieur

Cura ch’i dat l’ina,

Sgola nossa Nina.

Cur ch’i dat las dus,

Ha Nina in pau tuss.

Cur ch’i dat las trais,

Ha Nina ils pes fraids.

Cur ch’i dat las quatter,

Las alas fa’la sbatter.

Cura che las tschintg i dat,

Fui nossa Nina dal stgilat.

Cur ch’i dat las sis,

Cumenzi a far dis.

Cur ch’i dat las set,

È prest a fin noss bel verset.

Cur ch’i dat las otg,

Di Nina: «Buna notg».

BAIN PURIL

(Foto: schemmi / pixelio)

Mes amis

La nursa fa me,

La chaura fa be,

L’asen i-a,

Ed jau trallala.

Il chaun fa vau vau,

Il giat fa miau,

La vatga mu mu,

Ed jau clom juhu.

La clutscha fa gluc,

Me me fa il buc,

Il cot chichrichi,

Ed jau chant jupi.

Co fan ils animals?

Il chaun urla.

Il giat miaula.

Las chauras e las nursas beschlan.

Las vatgas migian.

Il taur bergla.

Il chaval sgrigna.

Ils portgs sgrugnan.

Las giaglinas cratschlan.

Ils avieuls schuschuran.

Il cot chanta chicherichichi.

L’utschè fa zizizi.

Nu’es stà?

Nu’es stà?

Sin clavà.

Tge has fatg?

Bavì latg.

Tgi ha dà?

Gion Niclà.

Has engrazià?

Tut emblidà.

O ti cucu!

MASTERGNS

(Foto: lichtkunst.73 / pixelio)

Il pictur

Jau sun il pictur,

ed hai tanta lavur.

Sas ti las colurs,

Per far mias lavurs?

Jau dovr in cumpogn,

Per pudair dar dumogn.

Ve cun buna fai,

E gida ussa mai.

La cuschiniera

Maria Chatrina,

O guarda tuttina,

siglienta farina,

per tut la cuschina.

FAMIGLIA

(Foto: Marlies Schwarzin / pixelio)

Hoppa, hoppa haia

Hoppa, hoppa haia,

Mes bab ha num Andraia.

Mia mamm’ha num Lisetta,

Che litga la chazzetta.

La famiglia fa musica

Baltermia

Suna la gìa,

Barba Flurin

Il clavazin,

Onda Barbetta

La trumbetta

E Maria

La battaria.

Barba Schimun

Sun’il gìun

E nus chantain

Ina chanzun.

LAS PARTS DAL CORP

(Foto: delater / pixelio)

Uschè ritg

Uschè ritg sco quai ch’jau sun,

Davant vus uss stun:

In chau e duas chommas,

In venter e dus mauns.

In nas, duas ureglias,

In culiez e dus egls.

In pèz e dus cumbels,

In tapun, dus chaluns.

In dies e duas spatlas,

In frunt e duas vistas.

Dus pes ed ina bucca –

Gnanc in dent che ballucca.

Per dissegnar in umet

Per dissegnar in bel umet,

Faschain l’emprim in tschertgelet.

Giusut faschains’anc in segund,

Er quel sto esser bel radund.

Alura vegnan ils dus bratschs,

Ed oradim dus bels maunatschs.

Ils mauns tschintg dets ston er avair,

E bain quintar quels stos pudair.

Duas fermas chommas stos furmar,

Uschia l’umet po chaminar,

Ballar, sautar, siglir enturn,

E qua e là er far da sturn.

I mancan lur anc las ureglias,

Da quellas grondas sco duas feglias.

Er sto’l avair in pèr chavels,

La bucc’, il nas ed egls fitg bels.

Pauper Menin

Pauper Menin

Ha mal il dettin.

Il dettin?

Il dettin.

Pauper Menin.

Paupra Marina

Ha mal l’ureglina.

L’ureglina?

L’ureglina.

Paupra Marina.

Pauper Gianin

Ha mal il dentin.

Il dentin?

Il dentin.

Pauper Gianin.

Pauper René

Ha mal il pe.

Il pe?

Il pe.

Pauper René.

Pauper Clau

Ha mal il chau.

Il chau?

Il chau.

Pauper Clau.

VERSETS DA LA DETTA

(Foto: knipseline / pixelio)

Mia detta

Polesch:

Mes bab è adina cuntent

ed el ri bler e gugent.

Det mussader:

Mamma sa fitg bain chantar

ed adina legher far.

Det grond:

La sora gronda ha num Sara

Ella è ina flott’ed ina chara.

Det da l’anè:

Quest è la sora Emerita

Che na fa betg gugent dispita.

Det pitschen:

E quest è mes frarin Curdin

El ri adina fitg charin.

Il verset da la detta

Il polesch di: Jau hai fom.

Il det mussader di: Jau n’hai nagut da mangiar.

Il det grond di: Nus lain engular.

Il det da l’anè di: Quai na dastgain nus betg.

Il det pitschen di: Vegni, lain ir a lavurar, lura survegnin nus raps e pudain cumprar in gentar.

VERSETS DA DUMBRAR

(Foto: Tobias Bräuning / pixelio)

Feglia croda

Fegls e fegls, gronds e pitschnins,

Sgolan sur ils chamins.

Sautan sur il mir,

Sch-sch-sch e ti pos ir.

Utschè, utschè...

Utschè, utschè sur mar,

Quanta preda pos purtar?

Jau poss purtar ina nitschola,

Ti es en e ti es ora.

IN, DUS, TRAIS

(Foto: siepmannH / pixelio)

In, dus, trais

In, dus, trais,

Las chauras san englais.

Quatter, tschintg, sis,

L’emna ha set dis.

Set, otg, nov,

La vatga ed il bov.

Diesch, indesch, dudesch,

Il prer ha pers il cudesch.

Tredesch, quattordesch, quindesch,

Giaglinas hai mo indesch.

Sedesch, deschset, deschdotg,

Jau giavisch ina buna notg.

Deschnov, ventg, ventgin,

Uss è tut a fin.

In, dus, trais

In, dus, trais,

Tort n’è betg taiss,

Fraid n’è betg chaud,

Tard n’è betg baud,

Dir n’è betg lom,

Fain n’è betg strom.

In, dus, trais,

Tort n’è betg taiss,

Sanester n’è betg dretg,

Sitg n’è betg bletsch,

Criv n’è betg cotg,

Di n’è betg notg.

In, dus, trais (versiun bilingua)

In, dus, trais,

Kalt isch nit heiss.

Quatter, tschintg, sis,

I ässa gära ris.

Set, otg, nov,

I bin doch kei gof.

Diesch, indesch, dudesch,

I läsa grad an cudesch.

GIEUS DA MOVIMENT

(Foto: Michael Bührke / pixelio)

Il giat e la mieur

Giat: Mieur, mieur tge fas en mes tschaler?

Mieur: Jau magl omlettas.

Giat: E sch’jau vegn?

Mieur: Lura fugel jau...

Il luf e las nursas

Il pastur: Nursas, nursas vegni tar mai!

Las nursas: Nus na dastgain betg!

Il pastur: Pertge betg?

Las nursas: II luf è là.

Il pastur: Tge maglia el?

Las nursas: Charn.

Il pastur: Tge baiva el?

Las nursas: Sang.

Il pastur: Nursas, nursas, vegni tar mai!

Ils nanins

Diesch pitschens bels nanins,

Traplignan vi e nà.

Diesch pitschens bels nanins,

Traplignan si e giu.

Diesch pitschens bels nanins,

San far quai spert e plaun.

Diesch pitschens bels nanins,

E senza dar il maun.

Diesch pitschens bels nanins,

Nua èn els ids?

Diesch pitschens bels nanins,

Els èn tuts gia svanids.

ADVENT E NADAL

(Foto: Helene Souza / pixelio)

Son Niclà

Son Niclà, ti um barbus,

Cun il satg ti vegns tar nus.

O sche di, tge has purtà?

Nus savain per tut fitg grà.

Maila, nuschs, termagls perfin,

Tge legrezza senza fin.

Son Niclà, grazia fitgun,

Che cun nus es uschè bun!

Nina nana

Nina nana, mes poppin,

Dorma ti uffant divin.

Tuts èn ids puspè a cha,

Mo la staila è anc qua;

Guarda giu da tschiel sin nus,

Ans pertgira adascus.

Il bun bov e l’asenin,

Dattan chaud al char bambin.

Nina nana, tutta char,

Fin ch’il di vegn a svegliar.

Indicaziuns bibliograficas

Transposiziuns da versets rumantschs tradiziunals e pli novs. Tut ils dretgs d’autur(a) / chasa editura resalvads. Maletg da la cuverta: PD via Pixabay. Ediziun epub: www.chattà.ch (2014).